LT Europos Sąjungos oficialusis leidinys L 13/21

KOMISIJOS REGLAMENTAS (ES) 2018/74

2018 m. sausio 17 d.

kuriuo dėl fosforo rūgšties, fosfatų, di-, tri- ir polifosfatų (E 338–452) naudojimo užšaldytuose vertikaliuose mėsos vėriniuose iš dalies keičiamas Europos Parlamento ir Tarybos reglamento (EB) Nr. 1333/2008 II priedas

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1333/2008 dėl maisto priedų (1), ypač į jo 10 straipsnio 3 dalį,

kadangi:

(1) Reglamento (EB) Nr. 1333/2008 II priede nustatytas Sąjungos maisto priedų, leidžiamų naudoti maisto produktuose, sąrašas ir jų naudojimo sąlygos;

(2) pagal Europos Parlamento ir Tarybos reglamento (EB) Nr. 1331/2008 (2) 3 straipsnio 1 dalyje nurodytą bendrą procedūrą tas sąrašas gali būti atnaujintas Komisijos iniciatyva arba gavus paraišką;

(3) 2015 m. rugpjūčio 28 d. pateikta paraiška dėl leidimo naudoti fosforo rūgštį, fosfatus, difosfatus, trifosfatus ir polifosfatus (toliau – fosfatus) kaip stabilizatorius ir drėgmę išlaikančias medžiagas užšaldytuose vertikaliuose mėsos vėriniuose, Reglamento (EB) Nr. 1333/2008 II priedo E dalyje priskiriamuose prie 08.2 produktų kategorijos „Mėsos pusgaminiai, kaip apibrėžta Reglamente (EB) Nr. 853/2004“. Pagal Reglamento (EB) Nr. 1331/2008 4 straipsnį su paraiška vėliau supažindintos valstybės narės;

(4) fosfatus reikia naudoti norint iš dalies ekstrahuoti ir suskaldyti mėsos baltymus, kad ant vertikalių mėsos vėrinių susidarytų baltymų plėvelė, kuri sujungtų mėsos gabalus ir taip būtų užtikrintas tolygus užšaldymas ir kepimas. Be to, fosfatais užtikrinama, kad mėsą atšildant ji išliktų sultinga ir kad vertikalūs mėsos vėriniai išliktų stabilūs. Toks technologinis poreikis buvo pripažintas užšaldytiems vertikaliems sukamiems mėsos vėriniams, pagamintiems iš ožkienos, avienos, veršienos ar jautienos, apdorotiems skystais prieskoniais, arba pagamintiems iš paukštienos, apdorotiems arba neapdorotiems skystais prieskoniais, vartojamiems atskirai arba su kitais gaminiais, taip pat supjaustytiems griežinėliais arba sumaltiems, kuriuos kepa maisto tvarkymo subjektas. Tuomet gerai iškeptus mėsos gabaliukus suvartoja galutinis vartotojas;

(5) pagal Reglamento (EB) Nr. 1331/2008 3 straipsnio 2 dalį Komisija, siekdama atnaujinti Reglamento (EB) Nr. 1333/2008 II priede pateiktą Sąjungos maisto priedų sąrašą, turi prašyti Europos maisto saugos tarnybos (toliau – Tarnyba) pateikti nuomonę, išskyrus tuos atvejus, kai atnaujinus minėtą sąrašą nedaromas poveikis žmonių sveikatai;

(6) fosfatų saugumą įvertino Maisto mokslinis komitetas, kuris nustatė, kad didžiausia leidžiamoji paros dozė, išreikšta fosforu, yra 70 mg/kg kūno svorio (3). Fosfatus leidžiama naudoti kaip maisto priedus įvairiuose maisto produktuose, įskaitant mėsos produktus ir tam tikrus mėsos pusgaminius. Todėl nemanoma, kad leidus juos naudoti užšaldytuose vertikaliuose mėsos vėriniuose bendras fosfatų poveikis labai pakis. Siekiant sumažinti į maistą dedamų fosfatų poveikį, juos leidžiama papildomai naudoti tik užšaldytiems vertikaliems mėsos vėriniams, dėl kurių nustatytas technologinis poreikis;

(7) išplėtus šių priedų naudojimą atnaujinamas Sąjungos sąrašas, todėl atnaujinus minėtą sąrašą neturėtų būti daromas poveikis žmonių sveikatai ir prašyti Tarnybos pateikti savo nuomonę nebūtina;

(8) todėl Reglamento (EB) Nr. 1333/2008 II priedą reikėtų atitinkamai iš dalies pakeisti;

(9) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis

Reglamento (EB) Nr. 1333/2008 II priedas iš dalies keičiamas pagal šio reglamento priedą.

2 straipsnis

Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2018 m. sausio 17 d. Komisijos vardu Pirmininkas Jean-Claude JUNCKER

(1) OL L 354, 2008 12 31, p. 16.

(2) 2008 m. gruodžio 16 d. Europos Parlamento ir Tarybos reglamentas (EB) Nr. 1331/2008, nustatantis maisto priedų, fermentų ir kvapiųjų medžiagų leidimų suteikimo procedūrą (OL L 354, 2008 12 31, p. 1).

(3) Reports of the Scientific Committee for Food, Twenty-fifth series, 1991 m., p. 13.